Υπόθεση C–623/13
Ministre de l’Économie et des Finances
κατά
Gérard de Ruyter
[αίτηση του Conseil d’État (Γαλλία)
για την έκδοση προδικαστικής αποφάσεως]
«Προδικαστική παραπομπή – Κοινωνική ασφάλιση – Κανονισμός (EOK) 1408/71 – Άρθρο 4 – Καθ’ ύλην πεδίο εφαρμογής – Επιβαρύνσεις στα εισοδήματα από περιουσία – Γενικός κοινωνικού χαρακτήρα φόρος – Φόρος για την εξόφληση του χρέους του κοινωνικοασφαλιστικού συστήματος – Kοινωνικού χαρακτήρα επιβάρυνση – Φόρος επιπρόσθετος στην κοινωνικού χαρακτήρα επιβάρυνση – Συμμετοχή στη χρηματοδότηση υποχρεωτικών καθεστώτων κοινωνικής ασφαλίσεως – Άμεσος και αρκούντως ουσιαστικός σύνδεσμος με ορισμένους κλάδους κοινωνικής ασφαλίσεως»
Περίληψη – Απόφαση του Δικαστηρίου (πρώτο τμήμα)
της 26ης Φεβρουαρίου 2015
Κοινωνική ασφάλιση – Διακινούμενοι εργαζόμενοι – Κανονισμός 1408/71 – Καθ’ ύλην πεδίο εφαρμογής – Επιβαρύνσεις στα εισοδήματα από περιουσία – Συμμετοχή στη χρηματοδότηση υποχρεωτικών καθεστώτων κοινωνικής ασφαλίσεως – Εμπίπτει – Επαγγελματική δραστηριότητα των υποκείμενων στον φόρο – Δεν ασκεί επιρροή
(Κανονισμός 1408/71 του Συμβουλίου, όπως τροποποιήθηκε από τους κανονισμούς 118/97 και 1606/98, άρθρο 4)
Ο κανονισμός 1408/71, όπως τροποποιήθηκε και ενημερώθηκε με τον κανονισμό 118/97, όπως τροποποιήθηκε με τον κανονισμό 1606/98, έχει την έννοια ότι επιβαρύνσεις επί των εισοδημάτων από περιουσία, όταν συμβάλλουν στη χρηματοδότηση των υποχρεωτικών καθεστώτων κοινωνικής ασφαλίσεως, έχουν άμεσο και ουσιαστικό σύνδεσμο με ορισμένους από τους κλάδους κοινωνικής ασφαλίσεως που απαριθμούνται στο άρθρο 4 του ως άνω κανονισμού 1408/71 και κατά συνέπεια εμπίπτουν στο πεδίο εφαρμογής του εν λόγω κανονισμού, μολονότι οι επιβαρύνσεις αυτές υπολογίζονται επί των εισοδημάτων από την περιουσία των υποκείμενων στον φόρο, ανεξαρτήτως της εκ μέρους τους ασκήσεως οποιασδήποτε επαγγελματικής δραστηριότητας.
(βλ. σκέψη 42 και διατακτ.)